Ահաբեկչություն Թունիսում (2019)

Ահաբեկչական գործողություն Թունիսում, տեղի է ունեցել 2019 թվականի հունիսի 27-ին, երբ երկու մահապարտ ահաբեկիչներ ինքնապայթեցում են կատարել Թունիսի երկու շրջաններում, պայթյունի հետևանքով զոհվել է ոստիկանության սպա, վիրավորվել է 9 մարդ։ Նույն օրն ավելի ուշ հարձակման պատասխանատվությունը ստանձնել էր Իսլամական պետություն ծայրահեղական ահաբեկչական կազմակերպությունը։ Հարձակումը տեղի է ունեցել Թունիսի նախագահ Բեջի Քաիդ Էս Սեբսիի հոսպիտալացման օրը, որը գտնվում էր ծայրահեղ ծանր վիճակում։ Բացի այդ, հարձակումը տեղի է ունեցել Սուսի երկու հյուրանոցներում զանգվածային հրաձգության քառամյա տարելիցի հաջորդ օրը։ Հարձակումն այդպիսի երրորդ միջադեպն է եղել մեկ շաբաթում և տեղի է ունեցել տուրիստական սեզոնի ամենաթեժ պահին, երբ Թունիսը պատրաստվում էր աշնանային խորհրդարանական ընտրություններին։

Առաջին ինքնապայթեցումը տեղի է ունեցել Թունիսի Շառլ դը Գոլ փողոցում՝ Ֆրանսիայի դեսպանատան մոտ։ Հարձակման թիրախը ոստիկանական պարեկապահակետն էր. պայթյունը սպանել է մեկ սպայի և վիրավորել չորս հոգու, այդ թվում ևս մեկ սպայի և երեք քաղաքացիական անձանց։ Երկրորդ հարձակումը տեղի է ունեցել Թունիսի Ալ Կարջանի շրջանի ազգային գվարդիայի բազայի վրա։

Թունիսում Իսլամական պետության վերջին խոշոր ահաբեկչական հարձակումները, որոնք նախորդել էին հունիսի 27-ի հարձակումներին, տեղի են ունեցել 2015 թվականին (մարտին Բարդոյի ազգային թանգարանում ահաբեկչություն, հունիսին Սուսի զբոսաշրջային հանգստավայրի վրա հարձակում և նոյեմբերին նախագահական թիկնապահներով ավտոբուսի պայթյուն) և 2018 թվականին (մահապարտ-ահաբեկչի ինքնապայթեցման հետևանքով վիրավորվել են հանրապետության մայրաքաղաքի 15 խաղաղ բնակիչներ)։

Ահաբեկչությունից հետո՝ 2019 թվականի հուլիսի 5-ին, Թունիսի վարչապետ Յուսեֆ Շահեդը, վկայակոչելով անվտանգության նկատառումները, արգելել է նիկաբ կրել պետական հաստատություններում՝ արգելքի անհապաղ ուժի մեջ մտնելով։ Որոշումը, որի մասին հաղորդվել է պետական զանգվածային լրատվության միջոցներում, ընդունվել է երկրում անվտանգության բարձր միջոցառումների ռեժիմի ժամանակաշրջանում։

Ծանոթագրություններ 

2019 սպանություններ
ԻԼԻՊ
Ահաբեկչական գործողություններ
2019 ահաբեկչություններ